Ruotsalainen ilmastoaktivisti Greta Thunberg joutui pitkin maanantaipäivää Yhdysvalloissa aikuisten pilkan kohteeksi.

Tästä puheesta kaikki lähti. CNN

YK:n yleiskokouksessa puhunut ilmastoaktivisti Greta Thunberg, 16, herättää voimakkaita tunteita. Tästä saatiin mallia maanantaina Yhdysvalloissa, jossa Greta joutui pitkin päivää kaikenlaisen pilkan ja ilkeilyn kohteeksi.

Pahimpaan möläytykseen syyllistyi amerikkalaisen, Trumpia myötäilevän Fox News-uutiskanavan kommentaattori Michael Knowles, joka hyökkäsi suoraan Greta Thunbergia vastaan tämän kiihkeän YK-puheen jälkeen. Knowles haukkui Thunbergia ”mielisairaaksi ruotsalaislapseksi”.

Greta Thunbergin katse kertoi kaiken, kun hän kuunteli presidentti Donald Trumpin antavan haastatteluja YK:n päämajassa. Reuters

Knowles osallistui Fox Newsissa The Story -lähetykseen yhdessä ohjelman juontajan Harris Faulknerin ja liberaalin kommentaattori Christopher Hahnin kanssa. Kolmikko keskusteli maanantain ilmastoprotesteista eri puolilla Yhdysvaltoja - kuin myös Thunbergin puheesta.

– Jos kyse olisi tieteestä, keskustelua johtaisivat tiedemiehet poliitikkojen ja mielisairaan ruotsalaislapsen sijaan, jota hänen vanhempansa ja kansainvälinen vasemmisto käyttävät hyväkseen, Knowles laukoi Daily Beastin mukaan.

– Olet aikuinen mies ja hyökkäät lapsen kimppuun. Etkö yhtään häpeä? liberaali Hahn kysyi Knowlesilta.

Knowles sanoi, että kyse oli pikemminkin hyökkäyksestä Thunbergin vanhempia ja vasemmistoa vastaan muttei suostunut perumaan sanojaan Hahnin kehotuksista huolimatta.

Fox News pyysi myöhemmin anteeksi Knowlesin kommentteja niin Thunbergilta kuin katsojiltakin.

”Greta tarvitsee kunnolla vitsaa”

Thunbergin mollaaminen ei jäänyt tähän. Suosittu äärioikeistolainen Twitter-trolli sanoi, että Thunberg tarvitsisi kunnolla vitsaa kun taas The Federalist -lehden päätoimittaja lohkaisi, että ”meidän pitää käynnistää keskustelu ylimielisistä ruotsalaisteineistä”.

Fox Newsin juontaja Laura Ingraham kantoi myöhemmin illalla kortensa kekoon ja vertasi Thunbergia Stephen Kingin kauhuelokuvaan Maissilapset.

Presidentti Donald Trump antoi myös oman panoksensa ilmastoaktivistin mollaamiseen. Presidentti vinoili Twitterissä Thunbergin YK-puheen jälkeen ”että hän näyttää vain onnelliselta nuorelta tytöltä, jolla on edessään valoisa ja ihmeellinen tulevaisuus”.

Trump linkitti tviittinsä WIRED-lehden Thunberg-siteerauksen yhteyteen.

Hyytävä kohtaaminen

Vuosi sitten ilmastoprotestinsa aloittanut Greta Thunberg on sanonut, ettei näe mitään syytä tavata presidentti Donald Trumpia New Yorkin -matkansa aikana. Kaksikon tiet ristesivät kuitenkin maanantaina YK:n päämajassa, jossa Trump piipahti lyhyesti.

”Kohtaamisesta” kuvattu video kertoo enemmän kuin tuhat sanaa. Tiukkailmeinen Greta kuunteli taustalla, kun Trump antoi medialle lausuntojaan.

Trump irrotti Yhdysvallat Pariisin ilmastosopimuksesta kesällä 2017. Presidentti piti aiemmin ilmastonmuutosta petkutuksena, mutta muutti vuosi sitten mielensä. Trump epäilee kuitenkin, onko ilmastonmuutos ylipäätään ihmisen aikaansaannosta.

Lähteet: Daily Beast, Guardian, Bild, Dagens Nyheter